joelniklaus/EU_Wikipedias huggingface dataset:
Μυκήνη

Στην ελληνική μυθολογία με το όνομα Μυκήνη είναι γνωστή η κατά μία παράδοση επώνυμη ηρωίδα που έδωσε το όνομά της στις Μυκήνες. Η Μυκήνη γενεαλογείται ως θυγατέρα του βασιλιά Ινάχου του Άργους και σύζυγος του αργείτη ήρωα Αρέστορα, όπως την αναφέρει ο Όμηρος στην Οδύσσεια (στίχος β 120), αλλά και ο Παυσανίας (Β΄ 16, 3).

Πηγές 
 Emmy Patsi-Garin: Επίτομο λεξικό Ελληνικής Μυθολογίας, εκδ. οίκος «Χάρη Πάτση», Αθήνα 1969

Μυκηνη
Μύρμηξ

Στην ελληνική μυθολογία με το όνομα Μύρμηξ είναι γνωστός ένας Αθηναίος ο οποίος, χάρη στη δεξιοτεχνία του και στους καλούς του τρόπους κατάφερε να κερδίσει την εύνοια και την προστασία της θεάς Αθηνάς. Αλλά μετά από αυτό ο Μύρμηξ καυχήθηκε ότι αυτός ήταν ο εφευρέτης του πολεμικού άρματος, ενώ στην πραγματικότητα η τιμή για την επινόησή του ανήκε στην Αθηνά. Η θεά θύμωσε τότε πολύ και τον μετεμόρφωσε σε μυρμήγκι. Αργότερα ο Δίας τον λυπήθηκε και του ξαναέδωσε την ανθρώπινη μορφή του.

Από τον μύθο του Μύρμηκα, ο κωμικός ποιητής της «νέας κωμωδίας» Ποσείδιππος ο Κασσάνδρειος εμπνεύσθηκε ομώνυμη κωμωδία του.

Πηγές 
 Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος Χάρη Πάτση, Αθήνα 1969

Μυρμηξ
Σμόλικας

Ο Σμόλικας (βλάχικα: Smolcu) είναι το δεύτερο υψηλότερο βουνό της Ελλάδας μετά τον Όλυμπο, με υψόμετρο 2.637 μέτρα. Καταλαμβάνει το βόρειο τμήμα του νομού Ιωαννίνων και το δυτικό του νομού Γρεβενών. Περικλείεται από τον Γράμμο στα βόρεια, την Τύμφη στα νότια και την Πίνδο στα νότια και ανατολικά. Ουσιαστικά πρόκειται για τμήμα της ευρύτερης οροσειράς της Πίνδου που καταλαμβάνει ολόκληρη την δυτική Ελλάδα.

Στον Σμόλικα βρίσκονται μερικά από τα ορεινότερα χωριά της Ελλάδας, όπως η Σαμαρίνα,η Σμίξη,η Φούρκα, οι Πάδες, το Παλαιοσέλλι και άλλα. Απο τον Σμόλικα πηγάζουν οι παραπόταμοι του Αλιάκμονα, Βενέτικος και Γρεβενιώτικος.

Οικολογία
Ο Σμόλικας καλύπτεται από πλούσια βλάστηση που περιλαμβάνει κυρίως μαυρόπευκο, ρόμπολο, οξιά και διάφορα φυλλοβόλα. Κάτω από την υψηλότερη κορυφή του σχηματίζεται η δρακόλιμνη. Μικρότερες παροδικές αλπικές λίμνες σχηματίζονται σε λοιπά σημεία του βουνού.

Σημαντικότερες κορυφές

Ο Σμόλικας διαθέτει πολλές κορυφές με υψόμετρο πάνω από 1600 μέτρα. Αυτές είναι οι: Μόσια (2610μ), Κούτσουρο ( 2318μ ), Καπετάν Τσεκούρα (2253μ), Μπογντάνι ή Βούζι (2239μ), Αλογότοπος (2230μ), Παλιοστρούγγι ( 2221μ ), Μισσοράχη ( 2217), Νταλιάπολη ( 2077μ), Πέτρα Γκαγκαράντζα ( 2045μ), Σμίλιανη (2014μ), Σκούρτζα ( 1799μ),   Ανίτσα ( 1700μ),  Κίρκορη ( 1860μ),  Ζεκίρι ( 1700μ), Ταμπούρι ( 1878μ), Γύφτισα ( 1752 ), Προφήτης Ηλίας Φούρκας ( 1650μ), και Κλέφτης ( 1846μ)

Δημοφιλείς αναβάσεις στην κορυφή του Σμόλικα γίνονται από τη Σαμαρίνα στα ανατολικά, από την Αγία Παρασκευή (ή Κεράσοβο) στα βόρεια και απο το Παλαιοσέλλι και τους Πάδες απο τα Νότια.

Παραπομπές

Βιβλιογραφία 
 P.D. Hughes, J.C. Woodward, P.L. Gibbard: The last glaciers of Greece. In: Zeitschrift für Geomorphologie. Vol. 50, 2006, p. 37-61.

Εξωτερικοί σύνδεσμοι
 Karte des Smolikas-Massivs (Zip-Archiv).

Βουνά των Γρεβενών
Βουνά των Ιωαννίνων
Πίνδος
Γράμος

Ο Γράμος (, αρωμανικά: Gramosta) είναι το τέταρτο υψηλότερο βουνό της Ελλάδας μετά τον Όλυμπο, τον Σμόλικα και τον Βόρα, με την υψηλότερη κορυφή του («Τσούκα Πέτσικ») να φτάνει σε υψόμετρο 2.520 μέτρων. Άλλες υψηλές κορυφές του Γράμου είναι το Περήφανο (2.444 μ.) το Διάσελο (2.393 μ.), η Επάνω Αρρένα (2.192 μ.), η Κάτω Αρρένα (2.075 μ.), η Μαύρη Πέτρα (2.169 μ.) και ο Μπανταρός (2.036 μ.). Ο όγκος του βρίσκεται στα ελληνοαλβανικά σύνορα και καταλαμβάνει το βορειοανατολικό  τμήμα του νομού Ιωαννίνων, το νοτιοδυτικό  του νομού Καστοριάς και ένα τμήμα της νοτιοανατολικής Αλβανίας. Στα ανατολικά του από την ελληνική πλευρά περικλείεται από τον Σμόλικα και το Βόιο. Ουσιαστικά αποτελεί τμήμα της ευρύτερης οροσειράς της Πίνδου που καταλαμβάνει ολόκληρη τη Δυτική Ελλάδα. Είναι σκεπασμένος από πυκνά δάση ( Οξυάς, Ελάτης,μαύρης Πεύκης)και από αυτόν ξεκινούν πολλά υδάτινα ρεύματα όπως ο Αλιάκμονας, ο μεγαλύτερος σε μήκος ποταμός της Ελλάδας που πηγάζει σε ελληνικό έδαφος.

Εκεί βρίσκεται και Πάρκο Εθνικής Συμφιλίωσης, με εκθεσιακούς χώρους και ερευνητικές υποδομές, το οποίο έχει στόχο να αποτυπώσει το παρελθόν και να βοηθήσει στην κατανόησή του αλλά παράλληλα να αναδείξει τον περιβαλλοντικό πλούτο του Γράμου, εστιάζοντας στις δυνατότητες του παρόντος και στη δυναμική του μέλλοντος και θέτοντας στόχους ανάπτυξης με την προσοχή και ευαισθησία που δικαιούται αυτός ο ορεινός όγκος.

Ιστορικά στοιχεία 
Ιστορικά, στον Γράμο εκτυλίχθηκε κατά το 1948-1949 η τελική και σκληρότερη φάση του Ελληνικού Εμφυλίου Πολέμου, που οδήγησε στην οριστική ήττα του Δημοκρατικού Στρατού από τον Εθνικό Στρατό.

Πανίδα 
Σύμφωνα με την Ελληνική Ορνιθολογική Εταιρεία, στην  περιοχή του Γράμου υπάρχουν μεταξύ άλλων: ο χρυσαετός, ο πετροκότσυφας και η χαμοκελάδα.

Γκαλερί

Παραπομπές

Εξωτερικοί σύνδεσμοι 
 Πάρκο Εθνικής Συμφιλίωσης
 Πληροφορίες από την Ορνιθολογική Εταιρεία

Ψηφιακό αρχείο ΕΡΤ
 
 

Βουνά των Ιωαννίνων
Βουνά της Καστοριάς
Βουνά της Αλβανίας
Νομός Κορυτσάς
Πίνδος
Σύνορα Αλβανίας-Ελλάδας
Τυμφρηστός

Ο Τυμφρηστός ή Βελούχι είναι βουνό της Στερεάς Ελλάδας. Έχει υψόμετρο 2.315 μέτρα και καταλαμβάνει μεγάλο τμήμα των νομών Ευρυτανίας και Φθιώτιδας. Περικλείεται στα βόρεια από τα Άγραφα, και στα νότια από τα Βαρδούσια και την Καλιακούδα. Ανατολικά του βρίσκεται ο κάμπος του Σπερχειού. Καλύπτεται από πυκνά δάση και είναι ελατοσκέπαστος στο μεγαλύτερο μέρος του. Στις πλαγιές του είναι κτισμένο το Καρπενήσι. Από αυτόν πηγάζουν οι ποταμοί Σπερχειός και Καρπενησιώτης. Κοντά στις κορυφές του σχηματίζεται αλπική λίμνη.

Ονομασία
Στην αρχαιότητα το βουνό ονομαζόταν Τυμφρηστός ή Τεφραστός ή Τυφρηστός. Σύμφωνα με μία εκδοχή η ονομασία του οφείλεται σε ομώνυμο μυθικό πρόσωπο. Σύμφωνα με άλλη εκδοχή, που υποστηρίζεται περισσότερο από τις παραλλαγές Τεφραστός ή Τυφρηστός, η ονομασία προέρχεται από την λέξη τέφρα, επειδή ο γυμνός όγκος του βουνού έχει το χρώμα της τέφρας. Η ονομασία Βελούχι λεγεται οτι εμφανίστηκε την μεσαιωνική περίοδο. Συναντάται για πρώτη φορά σε γραπτό κείμενο το 1453. Υπάρχει και η θεωρία της σλάβικης προέλευσης απο το "λευκό βουνό" ή "ασπροβούνι". Το τυμφρηστος προέρχεται απο την ρίζα τυμβος και σχετίζεται με το σχήμα του βουνού, ειναι μεταφορική έννοια παρόμοια με αυτη που εδωσε την Τύμφη στην Ηπειρο.

Βιοποικιλότητα Τυμφρηστού

Το χιονοδρομικό κέντρο
Στον Τυμφρηστό λειτουργεί χιονοδρομικό κέντρο σε απόσταση 12 χλμ από το Καρπενήσι. Βρίσκεται στη θέση «Διαβολότοπος» σε υψόμετρο 1.850 μέτρων. Η λειτουργία του ξεκίνησε το 1974, με πρωτοβουλία ιδιωτών. Σήμερα διαθέτει 10 πίστες.

Εικόνες

Παραπομπές

Εξωτερικοί Σύνδεσμοι

Βουνά της Ευρυτανίας

Βουνά της Ευρυτανίας
Βουνά της Φθιώτιδας
Σάτιρα

Η σάτιρα (εσφαλμένα σάτυρα) επιχειρεί τον εμπαιγμό κάποιας έννοιας ή γεγονότος που χαρακτηρίζει ένα πρόσωπο, που ο σατιρικός καλλιτέχνης θεωρεί ότι αξίζει τέτοια αντιμετώπιση με σκοπό συχνά τη βελτίωση του αντικειμένου. Γίνεται μέσω μεθόδων όπως η παρωδία, η υπερβολή, η σύγκριση, η αναλογία και η ειρωνεία.  

Ο σατιρικός, εστιάζει σε γεγονότα και στιγμές προσώπων χωρίς να έχει προσβλητική διάθεση απέναντι στη προσωπικότητα και στα χαρακτηριστικά των σατιριζόμενων.

Σάτιρα στην Ελλάδα

Αρχαία Ελλάδα 

 Αρχίλοχος
 Αριστοφάνης

Νεότερη Ελλάδα 

 Γιάννης Βηλαράς
 Αλέξανδρος Σούτσος
 Ανδρέας Λασκαράτος
 Εμμανουήλ Ροΐδης
 Γεώργιος Σουρής
 Κώστας Καρυωτάκης
 Κωστής Παλαμάς (σατιρικά στοιχεία)

20ος και 21ος αιώνας 

 Χάρρυ Κλυνν
 Τζίμης Πανούσης
 Σωτήρης Μουστάκας
 Λάκης Λαζόπουλος
 Ιεροκλής Μιχαηλίδης
 Δημήτρης Σταρόβας
 Γιάννης Ζουγανέλης
 Αντώνης Κανάκης
 Μάρκος Σεφερλής
 Γιώργος Μητσικώστας
 Αλέξανδρος Τσουβέλας
 Αποστόλης Μπαρμπαγιάννης
 Χριστόφορος Ζαραλίκος

Διαφορά Σάτιρας και Κωμωδίας 
Η απλή κωμωδία σαν βασικό και μοναδικό της στόχο έχει το γέλιο και τη διασκέδαση του κοινού, ενώ η σάτιρα  πρέπει να γεννά τον προβληματισμό και αρκετές φορές προδίδει μια μάλλον πικρή διάθεση ("πικρή σάτιρα"). Ο λογοτέχνης με το σατιρικό του έργο έχει την δυνατότητα να στραφεί ενάντια στην ανθρώπινη συμπεριφορά, τόσο σε ατομικό όσο και σε συλλογικό επίπεδο. Μπορεί να επικρίνει και στηλιτεύει τόσο τα ανθρώπινα ελαττώματα όσο και τα κακώς κείμενα της κοινωνίας, ενώ συχνά καυτηριάζει ξεπερασμένες καταστάσεις, ιδέες ή αντιλήψεις, που έχουν σαν αποτέλεσμα να κρατούν δέσμιο τον άνθρωπο και την κοινωνία του.

Επιρροή της Σάτιρας κοινωνικά 
Ενώ η σάτιρα μπορεί να αποτελέσει μέσο διασκέδασης, γι' αυτό και συχνά είναι βάση του χιούμορ και συνεπώς συστατικό της κωμωδίας, δεν περιορίζεται στον τομέα της ψυχαγωγίας.
Η Αθηναϊκή δημοκρατία θεωρείται ότι αναπτύχθηκε σε υγιέστερη μορφή λόγω της κοινωνικής σάτιρας της θεατρικής κωμωδίας του Αριστοφάνη.

Παραπομπές σημειώσεις

Δείτε επίσης 

 Κωμωδία
 Ψυχαγωγία
 Χιούμορ

 
Λογοτεχνικά είδη
Ψείρα Λασιθίου

Η Ψείρα είναι ακατοίκητη νησίδα της Κρήτης. Η θέση της είναι στο βορειοανατολικό άκρο του νομού Λασιθίου, στον κόλπο του Μιραμπέλου. Υπάγεται στην Κοινότητα Λάστρου του Δήμου Σητείας. Οφείλει την ονομασία του στο σχήμα του, το οποίο θυμίζει το γνωστό παράσιτο. Σύμφωνα με τα ευρήματα από τις αρχαιολογικές ανασκαφές, το νησί κατοικήθηκε από τους προϊστορικούς χρόνους και καταστράφηκε έπειτα από την έκρηξη του ηφαιστείου της Θήρας.

Αρχαιολογία 
Έπειτα από έρευνες, ανακαλύφθηκαν ερείπια οικιών ενός οικισμού, ο οποίος ανάγεται στην Πρωτομινωϊκή Περίοδο. Αυτά προφανώς ήταν πετρόκτιστα και διώροφα. Επίσης, οι ανασκαφές έφεραν στο φως και αγγεία, όπως επίσης και νεκροταφείο. Χαρακτηριστικό δείγμα των αγγείων είναι ο πυθαμφορέας του 1.600-1.500 π.Χ., ο οποίος είναι διακοσμημένος με κεφάλια από βόδια και κλάδους ελιάς σε κάθε πλευρά του. Σύμφωνα με τα ευρήματα, οι αρχαιολόγοι συμπέραναν ότι ο τόπος ήταν πλούσιος και οι κάτοικοι ήταν εύποροι έμποροι και ψαράδες. Επίσης, πιθανότατα ασχολούνταν με την επεξεργασία σφουγγαριών και πορφύρας.

Βιβλιογραφία 
Νέα Εγκυκλοπαιδεία, εκδ. Μαλλιάρης- Παιδεία, 2006, τ. 27, σελ. 321-22.

Ελληνικές βραχονησίδες
Ψειρα
Νησίδες της Κρήτης
Καϊμακτσαλάν

Το Καϊμάκτσακλαν (ή Βόρας), είναι βουνό στα σύνορα της Ελλάδας. Είναι το νοτιότερο μέρος και η υψηλότερη κορυφή, 2.524 m, μιας οροσειράς που στα ελληνικά ονομάζεται Βόρας και στα Σλάβικα Νίτζε. Τα σύνορα μεταξύ των δύο χωρών διασχίζουν την κορυφή. Είναι το τρίτο ψηλότερο σημείο της Ελλάδας μετά τον Όλυμπο και τον Σμόλικα.

Παραπομπές
live camera https://www.meteolive.gr/p/kaimaktsalan.html

Σύνορα Ελλάδας-Βόρειας Μακεδονίας
Βουνά της Βόρειας Μακεδονίας
Καλιακούδα (βουνό)

Η Καλιακούδα είναι βουνό της Στερεάς Ελλάδας και βρίσκεται στο Νομό Ευρυτανίας. Διαχωρίζει τους μεγάλους ορεινούς όγκους των Βαρδουσίων, του Τυμφρηστού και του Παναιτωλικού, ενώ θα μπορούσε να θεωρηθεί και τμήμα των παραπάνω βουνών. Το ύψος της είναι 2.101 μέτρα. Στα νότια της σχηματίζεται το φαράγγι Πανταβρέχει που διασχίζεται από τον Κρικελλοπόταμο.Αποτελεί σημαντικό πόλο έλξης για τον τουρισμό.

Παραπομπές

Εξωτερικοί Σύνδεσμοι
Βουνά της Ευρυτανίας

Βουνά της Ευρυτανίας
Γκέοργκ Χένρικ φον Βριγκτ

Ο Γκέοργκ Χένρικ φον Βριγκτ (Georg Henrik von Wright, 14 Ιουνίου 1916 – 16 Ιουνίου 2003)  ήταν Φινλανδός λογικός και φιλόσοφος. Διαδέχθηκε τον Βιτγκενστάιν στο Καίμπριτζ, ενώ διετέλεσε πρόεδρος της Ακαδημίας της Φινλανδίας. Είναι εκπρόσωπος της αναλυτικής φιλοσοφίας.

Έργα 
Logical Studies, London, 1963.
Explanation and understanding, New York, 1971.
Causality and Determinism, New York, 1974.
Wittgenstein, Οxford, 1982.

Φινλανδοί φιλόσοφοι
Φιλόσοφοι του 20ού αιώνα
Φιλόσοφοι του 21ου αιώνα
Μυτιλήνη (τορπιλοβόλο)

Μυτιλήνη (Τορπιλοβόλο)

Μετονομάστηκε σε τορπιλοβόλο ‘8’.

Ιδίου τύπου τα τορπιλοβόλα ‘Σάμος ΙΙ’, ‘Χίος IΙ’, ‘‘Κως Ι’, ‘‘Ρόδος Ι’, ‘Κύπρος’. Μετονομάστηκαν αργότερα σε τορπιλοβόλα ‘6’, ‘7’, ‘8’, ‘9’, ‘10’ και ‘17’.

Ναυπηγήθηκε στα βρετανικά ναυπηγεία Yarrow μετά από παραγγελία της Ελληνικής Κυβέρνησης. Οι τορπιλοσωλήνες τοποθετήθηκαν αργότερα στην Ελλάδα.

Με την Ανατολική Μοίρα έλαβε μέρος στον Ελληνοτουρκικό Πόλεμο του 1897.

Χρησιμοποιήθηκε επίσης και για την δίωξη του λαθρεμπορίου. Αποσύρθηκε το 1912.

Βιβλιογραφία

Conway's All the World's Fighting Ships, 1860-1905
Conway's All the World's Fighting Ships, 1906-1922
Jane's Fighting Ships 1912

Ελληνικά Τορπιλοβόλα
Γλυκερίνη

Η γλυκερίνη ή γλυκερόλη, (αγγλικά: glycerin ή glycerol), είναι η χημική οργανική ένωση προπανοτριόλη η οποία αποτελείται από τρία άτομα άνθρακα, όπου ο πρώτος και ο τελευταίος άνθρακας συνδέονται με 2 άτομα υδρογόνου και μια ρίζα υδροξυλίου, ενώ ο μεσαίος άνθρακας με ένα άτομο υδρογόνου και ένα υδροξύλιο, όπως παρουσιάζεται στον χημικό τύπο: HOCH2-CHOH-CH2OH.

Ονομασία 
Ειδικότερα στην αγγλική και γαλλική ορολογία ο όρος «γλυκερόλη» χαρακτηρίζει την καθαρή χημική ένωση, ενώ ο όρος «γλυκερίνη» αποδίδεται περισσότερο στα διάφορα εμπορικά παρασκευάσματα, όπου η περιεχόμενη καθαρή ουσία είναι περισσότερη του 95%. Την εμπειρική ονομασία γλυκερίνη την οφείλει στον Σεβρέλ (Chevreul) που πρώτος την ονομάτισε από τη γλυκιά γεύση της.

Γενικά 
Η γλυκερίνη ανακαλύφθηκε από τον Σέελε (Scheele), το 1779. Πρόκειται για ουσία ημίρρευστη σε κανονική θερμοκρασία με σημείο τήξης τους 17 °C, και σημείο ζέσεως τους 290 °C όπου και παρατηρείται ταυτόχρονη αποσύνθεση. Χαμηλότερα των 17 °C βρίσκεται σε κατάσταση ιξώδους μορφής (πυκνόρρευστο) με ειδικό βάρος περίπου 1,265. Είναι μια τρισθενής αλκοόλη (τριόλη) η οποία, υπό την επίδραση ήπιων οξειδωτικών μέσων, μετατρέπεται σε  γλυκερόζη, ενώ υπό την επίδραση ισχυρών οξειδωτικών μετατρέπεται σε γλυκερινικό οξύ. Θερμαινόμενη με KHSO4 σχηματίζει την ακόρεστη αλδεΰδη ακρολεΐνη.

Η γλυκερίνη παρέχει εστέρες, τα λεγόμενα γλυκερίδια, εκ των οποίων σημαντικότερα είναι τα λιπίδια που σχηματίζονται με τα λιπαρά οξέα. Αναμιγνύεται εύκολα με το νερό και την αιθυλική αλκοόλη και διαλύεται με ακετόνη, πλην όμως είναι αδιάλυτη στον κοινό αιθέρα.

Παρασκευή 
Βιομηχανικά η γλυκερίνη παρασκευάζεται ως ακατέργαστο υποπροϊόν υδρόλυσης λιπών και ελαίων κατά την παραγωγή λιπαρών οξέων ή σαπώνων. Η προκύπτουσα «ακατέργαστη γλυκερίνη» υποβάλλεται στη συνέχεια σε καθαρισμό και στη συνέχεια σε απόσταξη, ώστε να περιοριστεί η περιεκτικότητα σε νερό μέχρι ποσοστού 3%, προκειμένου έτσι να χρησιμοποιηθεί σε φαρμακευτικά ή βιομηχανικά προϊόντα.

Επειδή, όμως, με αυτή τη διεργασία δεν καλύπτονται όλες οι ανάγκες της αγοράς, για την παρασκευή γλυκερίνης χρησιμοποιείται επίσης, ως πρώτη ύλη, και το προπένιο από το οποίο, ως ενδιάμεσο προϊόν, παράγεται γλυκιδόλη.

Χρήσεις 
Η γλυκερίνη παρουσιάζει ένα ευρύ φάσμα χρήσεων, μεταξύ των οποίων ως διαλύτης, μέσο διαβροχής, πλαστικοποιητής, θρεπτικό συστατικό σε ζυμοτεχνικές βιομηχανίες καθώς και ως πρώτη ύλη στην παραγωγή φαρμάκων, καλλυντικών, βερνικιών, σαπώνων και εκρηκτικών υλών (νιτρογλυκερίνη), στο ηλεκτρονικό τσιγάρο ως υγρό - βάση αναπλήρωσης φίλτρων, εντός της οποίας προστίθενται αρώματα και νικοτίνη. Σημαντική, επίσης, χρήση της γίνεται και ως υποκατάστατου της ζάχαρης σε διαβητικούς, ενώ χρησιμοποιείται με τη μορφή υποθέτου σαν καθαρτικό. Τέλος, χρησιμοποιείται ακόμη και στη θεατρική και κινηματογραφική σκηνοθεσία ως «τρικ» υποκαθιστώντας τα πραγματικά δάκρυα.

Εξωτερικοί σύνδεσμοι

Αλκοόλες
C3
Πρόσθετα τροφίμων
Καθαρτικά
Φερεντσβάρος (ποδόσφαιρο)

Η Φερεντσβάρος (ουγγρικά: Ferencvárosi TC) είναι ουγγρική ποδοσφαιρική ομάδα, που εδρεύει στη Βουδαπέστη. Ιδρύθηκε το 1899, αποτελεί τμήμα του αθλητικού σωματείου Φερεντσβάρος. Είναι η ομάδα που έχει κατακτήσει τους περισσότερους τίτλους στην Ουγγαρία ενώ έχει φτάσει μια φορά και στο τελικό του Κυπέλλου Κυπελλούχων το 1975, όπου και ηττήθηκε από τη Δυναμό Κιέβου.

Το 2006 η Ποδοσφαιρική Ομοσπονδία της Ουγγαρίας δεν έδωσε άδεια στην ομάδα να αγωνιστεί στην μεγάλη κατηγορία της Ουγγαρίας λόγω χρεών, έτσι μετά από 105 χρόνια η Φερεντσβάρος έπεσε στην δεύτερη κατηγορία της χώρας. Η ομάδα δεν κατάφερε να ανέβει την περίοδο 2006–07 και συνέχισε να αγωνίζεται στην δεύτερη κατηγορία, μέχρι το Μάιο του 2009, που ανέβηκε ξανά στη πρώτη κατηγορία.

Η ομάδα διεξάγει τους εντός έδρας αγώνες της στη Groupama Aréna στην Βουδαπέστη, ενώ τα χρώματα της ομάδας είναι το πράσινο και το λευκό. Έχει επίσης μακροχρόνια αντιπαλότητα με την Ουίπεστ, στο τοπικό ντέρμπι της Βουδαπέστης. Η ΜΤΚ είναι άλλη μία τοπική ομάδα με την οποία υπάρχει αντιπαλότητα.

Τίτλοι 
Η Φερεντσβάρος έχει κατακτήσει 33 φορές το Πρωτάθλημα Ουγγαρίας, 24 φορές το Κύπελλο Ουγγαρίας και 6 φορές το Σούπερ Καπ Ουγγαρίας.

 Πρωτάθλημα Ουγγαρίας
 Πρωταθλήτρια (33): 1903, 1905, 1907, 1909, 1910, 1911, 1912, 1913, 1926, 1927, 1928, 1932, 1934, 1938, 1940, 1941, 1949, 1963, 1964, 1967, 1968, 1976, 1981, 1992, 1995, 1996, 2001, 2004, 2016, 2019, 2020, 2021, 2022

 Κύπελλο Ουγγαρίας
 Κυπελλούχος (24): 1913, 1922, 1927, 1928, 1933, 1935, 1942, 1943, 1944, 1958, 1972, 1974, 1976, 1978, 1991, 1993, 1994, 1995, 2003, 2004, 2015, 2016, 2017, 2022

 Σούπερ Καπ Ουγγαρίας
 Νικήτρια (6): 1993, 1994, 1995, 2004, 2015, 2016

Σήμα 
Το σήμα της ομάδας που αφορά τα ΜΜΕ άλλαξε το 2013. Πλέον το προηγούμενο σήμα χρησιμοποιείται μόνο στη φανέλα.

Παραπομπές

Εξωτερικοί σύνδεσμοι 
 Επίσημη ιστοσελίδα

Φ
Ιδρύσεις ποδοσφαιρικών ομάδων το 1899
Φερεντσβάρος
Σιδηρόδρομοι Αττικής

Οι Σιδηρόδρομοι Αττικής ήταν εταιρεία σιδηροδρόμων, η οποία λειτουργούσε στην Αττική, συνδέοντας την Αθήνα με το Λαύριο. 

Η σύσταση της εταιρείας προέκυψε το 1882 ως αντισταθμιστικό όφελος προς το Δημόσιο από την μητρική τους εταιρεία, την Ελληνική Εταιρεία Μεταλλείων Λαυρίου (Ε.Ε.Μ.Λ.), έναντι της εκμετάλλευσης κοιτασμάτων της Λαυρεωτικής. Στην χάραξή της συμπεριλήφθηκε και μια διακλάδωση, από το Ηράκλειο στην Κηφισιά, ενώ αργότερα επεκτάθηκε βόρεια, προς το Στροφύλι. Η κύρια γραμμή εγκαινιάστηκε στις 20 Ιουνίου 1885 και λίγα χρόνια αργότερα - το 1889 - η γραμμή επεκτάθηκε κατά 2 χλμ, προς το κέντρο της Αθήνας, τη σημερινή Πλατεία Λαυρίου. 

Το συνολικό μήκος του δικτύου ήταν 76 χλμ. μετρικής σιδηροτροχιάς (πλάτος 1 μ.), ενώ ως αμαξοστάσιο και σταθμός επισκευών χρησιμοποιήθηκε ο πρώην τερματικός σταθμός, ο Σταθμός Αττικής. 

Περί τα 1910, οι Σιδηρόδρομοι Αττικής περιήλθαν στην Ηλεκτρική Εταιρεία Μεταφορών.

Δείτε επίσης
 Σιδηροδρομική Γραμμή Λαυρίου - Αγίων Αναργύρων
 Σιδηροδρομική Γραμμή Πλατείας Λαυρίου - Στροφυλίου

Σιδηροδρομικές επιχειρήσεις στην Ελλάδα
Κατάλογος διπλωματικών αποστολών στην Ελλάδα

Στην Ελλάδα υπάρχουν πολλές πρεσβείες και προξενεία από χώρες που εκπροσωπούνται άμεσα σε αυτήν. Στην Αθήνα βρίσκονται 84 πρεσβείες και προξενεία.

Αθήνα

Πρεσβείες 
Η Αθήνα αποτελεί την πρωτεύουσα της Ελλάδας, και σχεδόν όλες οι χώρες του κόσμου, που διαθέτουν Πρεσβεία στην χώρα μας, έχουν την επίσημη διπλωματική εκπροσώπηση τους στην Ελλάδα.

 Αγία Έδρα/Βατικανό
 Αζερμπαϊτζάν
 Αίγυπτος
 Αλβανία
 Αλγερία
 Αντίγκουα και Μπαρμπούντα
 Αργεντινή
 Αρμενία
 Αυστραλία
 Αυστρία
 Βέλγιο
 Βενεζουέλα
 Βιετνάμ 
 Βόρεια Μακεδονία
 Βοσνία και Ερζεγοβίνη
 Βραζιλία
 Βουλγαρία
 Γαλλία
 Γεωργία
 Γερμανία
 Δανία
 Ελβετία
 Εσθονία
 Ηνωμένα Αραβικά Εμιράτα

 Ηνωμένες Πολιτείες Αμερικής
 Ηνωμένο Βασίλειο
 Ινδία
 Ινδονησία
 Ιράκ
 Ιράν
 Ιρλανδία
 Ισπανία
 Ισραήλ
 Ιταλία
 Ιαπωνία
 Ιορδανία
 Καζακστάν
 Καναδάς
 Κατάρ
 Κίνα
 Κούβα
 Κουβέιτ
 Κροατία
 Κύπρος
 Λαϊκή Δημοκρατία του Κονγκό
 Λετονία
 Λίβανος
 Λιβύη

 Λιθουανία
 Λουξεμβούργο
 Μάλτα
 Μαυροβούνιο
 Μαρόκο
 Μεξικό
 Μολδαβία
 Μπαγκλαντές
 Νιγηρία
 Νορβηγία
 Νότια Αφρική
 Νότια Κορέα
 Ολλανδία
 Ουγγαρία
 Ουκρανία
 Ουρουγουάη
 Πακιστάν
 Παναμάς
 Περού
 Πολωνία
 Πορτογαλία
 Ρουμανία
 Σαουδική Αραβία

 Σερβία
 Σλοβακία
 Σλοβενία
 Σουδάν
 Σουηδία
 Ταϊλάνδη
 Τυνησία
 Τουρκία
 Τσεχία
 Φιλιππίνες
 Φινλανδία
 Χιλή

Γενικό Προξενείο (Μόνο Αθήνα)

Επίτιμος Πρόξενος (Μόνο Αθήνα)

Άλλη μορφή εκπροσώπευσης (Μόνο Αθήνα) 
Όλα τα προαναφερόμενες χώρες, δεν αποτελούν κυρίαρχα κράτη, και εκπροσωπούνται στην Ελλάδα, με διαφορετικό τρόπο εκπροσώπησης:

Θεσσαλονίκη
Προξενεία

 

 
 

 

 (τυπικά σε καθήκοντα αναστολής)

Αλεξανδρούπολη
Επίτιμο Προξενείο

 (τυπικά σε καθήκοντα αναστολής)

Βόλος
Προξενεία

Ιωάννινα
Γενικό Προξενείο

Κομοτηνή
Προξενείο

Πάτρα

Προξενείο

Επίτιμοι πρόξενοι

Ρόδος
Προξενείο

Κέρκυρα
Προξενείο

Αργοστόλι
Προξενείο 

 
διπλωματικων αποστολων στην ελλαδα
Στυμφαλία Ι (υδροφόρο)

Στυμφαλία Ι (Υδροφόρο) / Υ/Φ 6, Α-472, Α-471

Πρώην ‘ΝΕΡΑΣ’.

Ναυπηγήθηκε στην Ιταλία. Αυτοκίνητη. Λεία Πολέμου, προσαραγμένη στη Λέρο. Εντάχθηκε στον Στόλο στις 16 Μαρτίου 1948 και είχε χωρητικότητα 110 τόνους. Στις 28 Σεπτεμβρίου 1976 παροπλίστηκε. Στις 18 Σεπτεμβρίου 1978 διετέθη στο ΓΕΝ για στόχο και βυθίστηκε στα 500 μέτρα βόρεια του Αλεποχωρίου.

Ελληνικά υδροφόρα πλοία
Κλέαρχος Κονιτσιώτης

Ο Κλέαρχος Κονιτσιώτης ( 1926 -9 Οκτωβρίου 1989) ήταν ο πρώτος Έλληνας παραγωγός ταινιών με την αμερικανική έννοια του όρου (producer). Γεννήθηκε στα Ιωάννινα αλλά μεγάλωσε στην Ξάνθη. Καταγόταν από τους Ασπραγγέλους Ζαγορίου. Η πρώτη του ταινία μεγάλου μήκους ήταν η Στουρνάρα 288 του Ντίνου Δημόπουλου. Ήταν παραγωγός ή συμπαραγωγός σε 32 ταινίες. Κέρδισε πολλά βραβεία στο Φεστιβάλ Κινηματογράφου Θεσσαλονίκης. Του αποδόθηκε ο τίτλος του «Πρίγκιπα» του ελληνικού κινηματογράφου από τον τρόπο με τον οποίο αντιμετώπιζε τους συνεργάτες του.  Την δεκαετία του '70 είχε φιλοξενηθεί μαζί με τη Σωτηρία Ιατρίδου στην τηλεοπτική εκπομπή "Αλάτι και Πιπέρι" του Φρέντυ Γερμανού. Πέθανε σε ηλικία 62 ετών από ανακοπή της καρδιάς σε ξενοδοχείο της Θεσσαλονίκης λίγο μετά τη λήξη του 30ού Φεστιβάλ Ελληνικού Κινηματογράφου στις 9 Οκτωβρίου 1989. Κηδεύτηκε από τον ιερό ναό Αγίων Θεοδώρων του Πρώτου Νεκροταφείου Αθηνών.

Η ταινία του Κλέαρχου Κονιτσιώτη με τα περισσότερα εισιτήρια ήταν τα Χτυποκάρδια στο θρανίο (1963 - 1964) 591.675 (2η/92) (Αλέκος Σακελλάριος) και με τα λιγότερα εισιτήρια ήταν το φιλμ Τον παλιό εκείνο τον καιρό (1965 - 1966) 5.305 (101η/101) (Αλέκος Σακελλάριος)/

Βραβεία / Διακρίσεις / Συμμετοχές

Φεστιβάλ Κινηματογράφου Θεσσαλονίκης

Διεθνές Φεστιβάλ Κινηματογράφου Καννών

Διεθνές Φεστιβάλ Κινηματογράφου Βερολίνου

Όσκαρ

Χρυσές Σφαίρες

Άλλα βραβεία / συμμετοχές

Παραπομπές 

Έλληνες παραγωγοί ταινιών
Νόβο Μέστο

Το Νόβο Μέστο (σλοβεν.: Novo mesto) είναι δήμος και πόλη στη νότια Σλοβενία, στην περιοχη Doljenska. Βρίσκεται στις όχθες του ποταμού Κρκα. Είναι με πληθυσμο 37.587 κατοίκων η έκτη μεγαλύτερη πόλη της Σλοβενίας. Από το 2006 είναι έδρα Ρωμαιοκαθολικής επισκοπής.

Παραπομπές

Εξωτερικοί σύνδεσμοι

  http://www.novomesto.si/en/
  http://www.novomesto.si/de/

Νοβο Μεστο
Γλυκογένεση

Γλυκογένεση (αγγλ. Glycogenesis) ονομάζεται η μεταβολική πορεία σύνθεσης του γλυκογόνου από γλυκόζη. 

Η περίσσεια 6-φωσφο-γλυκόζης, στην περίπτωση που έχει καλυφθεί η ανάγκη του οργανισμού σε γλυκόζη, αποθηκεύεται σε μορφή γλυκογόνου, διαδικασία που πραγματοποιείται κατά κύριο λόγο στους σκελετικούς μύες και το ήπαρ.

Η 6-φωσφο-γλυκόζη ισομεριώνεται σε 1-φωσφο-γλυκόζη με τη συμβολή της φωσφο-γλυκο-μουτάσης. Στην συνέχεια, η 1-φωσφο-γλυκόζη αντιδρά με την τριφωσφορική ουριδίνη (UTP) που λειτουργεί ως παράγοντας ενεργοποίησης , προς σχηματισμό ουριδίλο-διφωσφο-γλυκόζης (UDP) μέσω του ενζύμου πυροφωσφορυλάση της ουριδιλο-διφωσφο-γλυκόζης. Στην συνέχεια, με την συνθάση του γλυκογόνου μεταφέρεται ένα μόριο γλυκόζης σε ένα ήδη υπάρχον μόριο γλυκογόνου απελευθερώνοντας την UDP.

Πηγές 
Διατροφή & Μεταβολισμός, Λάμπρος Συντώσης, Κατερίνα Σκενδέρη, Ιατρικές Εκδόσεις Π. Χ. Πασχαλίδης, 2008.

Μεταβολισμός
Νέαιρα

Στην ελληνική μυθολογία με το όνομα Νέαιρα (συναντάται και με τη γραφή Νεαίρα ή Νεέρα) είναι γνωστά τα εξής πρόσωπα:

 Η Νέαιρα (εταίρα), γνωστή από το διασωθέν κείμενο «Κατά Νεαίρας» του Απολλόδωρου, που αποδιδόταν στο Δημοσθένη και θεωρείται έργο αγνώστου που αποκαλείται από τη βιβλιογραφία ΨευδοΔημοσθένης
 Η σύζυγος του βασιλιά της Τεγέας, του Αλέου. Ήταν κόρη του Πρωτέως. Σύμφωνα με την παράδοση, θυγατέρα της Νέαιρας και του Αλέου ήταν η Αύγη, από την οποία η Νέαιρα έγινε γιαγιά του Τηλέφου, γιου του ήρωα Ηρακλή.
 Η σύζυγος του Στρυμόνα και μητέρα της Ευάδνης.
 Μία από τις θυγατέρες της Νιόβης.
 Μία Νύμφη, μητέρα της Λαμπετίης και της Φαέθουσας.
 Κόρη του ποτάμιου θεού Έρμου και μητέρα του Δρησαίου από τον Θειοδάμαντα.

Πηγή 
 Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος Χάρη Πάτση, Αθήνα 1969

Νεαιρα
Νέσσων

Ο Νέσσων ήταν αρχαία πόλη της Θεσσαλίας, η οποία βρισκόταν στη θέση της σημερινού χωριού Νέσσωνας Λάρισας, έδρας του δημοτικού δαμερίσματος Νέσσωνος του σημερινού Δήμου Νέσσωνος του Νομού Λάρισας.

Πόλεις της Αρχαίας Θεσσαλίας
Νιρέας

Στην ελληνική μυθολογία ο Νιρέας (Νιρεύς < νίσσομαι = ξεκινάω, φεύγω, επιστρέφω — δηλαδή το όνομα σημαίνει «αυτός που φεύγει και επιστρέφει, ο ταξιδιώτης»), που δεν πρέπει να συγχέεται με τον θεό Νηρέα, ήταν ένας από τους μνηστήρες της Ωραίας Ελένης. Ο Νιρέας ήταν πολύ όμορφος νέος, αλλά όχι από αριστοκρατική γενιά. Μυθολογείται ως γιος του Χαρόπου και της Νύμφης Αγλαΐας, και ήταν βασιλιάς στο νησί Σύμη της Δωδεκανήσου. Στην Ιλιάδα αναφέρεται ως επικεφαλής τριών μόνο πλοίων. Στον πόλεμο μεταξύ Αχιλλέως και Τηλέφου στη Μυσία ο Νιρέας σκότωσε τη σύζυγο του Τηλέφου Ιέρα, η οποία μαχόταν δίπλα στον άνδρα της. Με τη σειρά του, ο Νιρέας σκοτώθηκε στον Τρωικό Πόλεμο από τον Ευρύπυλο, γιο του Τηλέφου και ανιψιό του Πριάμου. Υποτίθεται ότι ο τάφος του Νιρέα βρισκόταν στην Τρωάδα.

Δείτε επίσης
Επίσης με το όνομα Νιρεύς είναι γνωστός ένας από τους 5 γιους του θεού Ποσειδώνα και της Κανάκης.
 Ο αστεροειδής 173086 Νιρεύς (173086 Nireus), που ανήκει στην Τρωική Ομάδα, πήρε το όνομά του από τον μυθικό γιο του Χαρόπου.

Πηγές 
 Κρουσίου: Λεξικόν Ομηρικόν, διασκευή από την 6η γερμανική έκδ. υπό Ι. Πανταζίδου, έκδοση «Βιβλιεκδοτικά καταστήματα Αναστασίου Δ. Φέξη», Αθήνα 1901
 Emmy Patsi-Garin: Επίτομο λεξικό Ελληνικής Μυθολογίας, εκδ. οίκος «Χάρη Πάτση», Αθήνα 1969
  

Τρωικός Πόλεμος
Βασιλείς της ελληνικής μυθολογίας
Μνηστήρες της Ωραίας Ελένης
Μυθολογία της αρχαίας Σύμης
Νινύας

Στην ελληνική μυθολογία με το όνομα Νινύας είναι γνωστός ο γιος του Νίνου και της Σεμιράμιδος. Ο Νίνυας υποτίθεται ότι διαδέχθηκε τον πατέρα του στον θρόνο της Ασσυρίας, αλλά δεν αναφέρεται από κάποια ασσυροβαβυλωνιακή πηγή, πράγμα που τον ταξινομεί ως πλάσμα των ελληνικών μύθων που αφορούν τους αρχαίους λαούς της Μεσοποταμίας.

Πηγή 
 Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος Χάρη Πάτση, Αθήνα 1969

Μυθικοί βασιλείς της Ασσυρίας
Εθνική Ελλάδας (ποδόσφαιρο γυναικών)

Η Εθνική Ελλάδας του ποδοσφαίρου γυναικών είναι το αντιπροσωπευτικό συγκρότημα της Ελλάδας σε διεθνείς ποδοσφαιρικές διοργανώσεις και μεμονωμένους αγώνες εθνικών ομάδαων γυναικών.

Ιστορία 
Έδωσε τον πρώτο της επίσημο αγώνα το 1991 απέναντι στην Εθνική Ιταλίας στο Βιτέρμπο (ηττήθηκε 0–6). Η μεγαλύτερη νίκη της είναι το 9–0 απέναντι στην Αρμενία και η μεγαλύτερη ήττα της το 0–8 από την Ουγγαρία.

Δεν έχει καταφέρει έως σήμερα να συμμετάσχει στο Ευρωπαϊκό ή στο Παγκόσμιο Κύπελλο, και μεγαλύτερη διάκρισή της αποτελεί η παρουσία της στους Ολυμπιακούς Αγώνες του 2004 ως διοργανώτρια. Στην Ολυμπιάδα του 2004 αντιμετώπισε στον όμιλό της τη μετέπειτα χρυσή ολυμπιονίκη ΗΠΑ (η υπερδύναμη στο γυναικείο ποδόσφαιρο) και τη Βραζιλία που κατέκτησε το αργυρό μετάλλιο, καθώς και την Αυστραλία, με απολογισμό τρεις ήττες σε ισάριθμα παιχνίδια.

Δείτε επίσης 
 Εθνική Ελλάδας (ποδόσφαιρο ανδρών)
 Ολυμπιακή Ομάδα Ελλάδας (ποδόσφαιρο ανδρών)
 Εθνική Ελπίδων Ελλάδας (ποδόσφαιρο ανδρών)
 Εθνική Ελλάδας Κ-20 (ποδόσφαιρο ανδρών)
 Εθνική Νέων Ελλάδας (ποδόσφαιρο ανδρών)
 Εθνική Παίδων Ελλάδας (ποδόσφαιρο ανδρών)

Εξωτερικοί σύνδεσμοι 

Εθνική Ελλάδος γυναικών epo.gr

Γυναικείο ποδόσφαιρο Ελλάδας
Ελλαδα
Εθνικές αθλητικές ομάδες της Ελλάδας
Αρτεμισία Α΄ της Καρίας

Η Αρτεμισία Α΄ της Καρίας, κόρη του Λύγδαμη (Λυγδάμιδος) ήταν βασίλισσα της Αλικαρνασσού, υποτελής στους Πέρσες.

Συμμετοχή στη ναυμαχία της Σαλαμίνας

Η Αρτεμισία είναι κυρίως γνωστή για τον ρόλο της στη ναυμαχία της Σαλαμίνας, το 480 π.Χ. Πριν τη ναυμαχία, συγκλήθηκε συνέδριο από τον Ξέρξη, όπου όλοι, πλην της Αρτεμισίας, συμφώνησαν στη διεξαγωγή ναυμαχίας στη Σαλαμίνα. Όταν ο Μαρδόνιος της απηύθυνε τον λόγο, η Αρτεμισία είχε δηλώσει τα εξής:

Παρ' όλα αυτά, ο Ξέρξης δεν συμφώνησε με την Αρτεμισία και αποφάσισε να επιτεθεί στα Στενά της Σαλαμίνας. Το πλοίο της Αρτεμισίας καταδιώχθηκε από μια αθηναϊκή τριήρη. Τότε, η Αρτεμισία είχε βυθίσει το πλοίο του βασιλιά Δαμασιθύμου, αρχηγού των Καλυνδέων. Τότε, οι Αθηναίοι πίστεψαν ότι το πλοίο της Αρτεμισίας ήταν συμμαχικό και σταμάτησαν την καταδίωξη. Ο Ξέρξης, ο οποίος παρακολουθούσε τη ναυμαχία από το Αιγάλεω, ρώτησε να μάθει ποιος είχε βυθίσει το πλοίο, το οποίο θεώρησε ελληνικό. Τότε, κάποιος του απάντησε πως αυτή που το βύθισε ήταν η Αρτεμισία. Τότε ο Ξέρξης είπε «οἱ μὲν ἄνδρες γεγόνασί μοι γυναῖκες, αἱ δὲ γυναῖκες ἄνδρες» (μετ. οι άνδρες μου έγιναν γυναίκες και οι γυναίκες άνδρες).

Μετά τη ναυμαχία, ο Ξέρξης είχε πει στον Μαρδόνιο ότι θέλει να αποφασίσει τι έπρεπε να κάνει. Είχε συγκληθεί συνέδριο, αλλά ο Ξέρξης θέλησε να ρωτήσει την Αρτεμισία, η οποία ήταν η μόνη που τον συμβούλευσε να μην επιτεθεί στους Έλληνες στη Σαλαμίνα. Ο Ξέρξης της είπε ότι ο Μαρδόνιος τον συμβούλευσε να μείνει και να επιτεθεί στην Πελοπόννησο, ή να τον αφήσει να διαλέξει 300.000 άνδρες και να καταλάβει την Ελλάδα για τον βασιλιά.

Η Αρτεμισία του είχε απαντήσει, δίνοντας τα πιο κάτω επιχειρήματα:

Αυτή τη φορά, ο Ξέρξης υπάκουσε στη συμβουλή της Αρτεμισίας, και την έστειλε μαζί με τα παιδιά του στην Έφεσο, καθώς είχε πάρει μαζί του στην εκστρατεία τους νόθους γιούς του.

Θάνατος

Ο Πατριάρχης Φώτιος Α΄ είναι ο μόνος που αναφέρεται στον θάνατο της Αρτεμισίας. Η βασίλισσα της Αλικαρνασσού είχε ερωτευτεί τον Δάρδαρνο της Άβυδου, ο οποίος την περιφρονούσε. Μια νύχτα, του έξυσε τα μάτια, καθώς κοιμόταν. Αλλά, η αγάπη της αυξήθηκε μετά από το συμβάν, και βάσει της συμβουλής που της έδωσε ένας μάντης, πήγε στη Λευκάδα και έπεσε από την κορυφή ενός βράχου.

Μοντέρνες Απεικονίσεις
Μια αρκετά φανταστική εκδοχή της Αρτεμισίας εμφανίζεται στην ταινία 300: Η άνοδος της Αυτοκρατορίας,που ακολουθεί την ταινία 300 υποδυόμενη από την ηθοποιό Εύα Γκριν.

Παραπομπές

Πηγές

Ηρόδοτος, Ιστορίαι
Φώτιος, Βιβλιοθήκη Όσα της ιστορίας
Δεληγιώργης Κωνσταντίνος, Γυναικείες μορφές στον Ηρόδοτο: Λογοτεχνική διάπλαση και επιδράσεις, Εθνικό και Καποδιστριακό Πανεπιστήμιο Αθηνών (ΕΚΠΑ), Σχολή Φιλοσοφική, Τμήμα Φιλολογίας, Αθήνα 2015, σελ. 92-112. (διδακτορική διατριβή).
Νικολετσέα Γεωργία, Η γυναίκα στον Ηρόδοτο:Μυθοπλασία και Πραγματικότητα, εκδόσεις: Το δόντι, Πάτρα 2018, ISBN 9789609772921.

Πρωταγωνιστές των Περσικών Πολέμων
Ηγεμόνες της Καρίας
Αχαιμενίδες σατράπες
Βασίλισσες
Πολεμίστριες
Γυναικεία ελληνικά ονόματα
Παντελής Βούλγαρης

Ο Παντελής Βούλγαρης (23 Οκτωβρίου 1940) είναι Έλληνας σκηνοθέτης και σεναριογράφος.

Βιογραφία 
Γεννήθηκε στην Αθήνα στις 23 Οκτωβρίου 1940. Μετά τις σπουδές του στον κινηματογράφο στην Σχολή Κινηματογράφου Τηλεόρασης Λ. Σταυράκου εργάστηκε ως βοηθός σκηνοθέτης σε πλήθος παραγωγών. Ο Παντελής Βούλγαρης έχει διακριθεί και βραβευθεί σε πολλά διεθνή φεστιβάλ κινηματογράφου. Από το 2015 είναι καλλιτεχνικός διευθυντής του Διεθνούς Φεστιβάλ Άνδρου.

Φιλμογραφία

Κινηματογράφος 
Το Τελευταίο Σημείωμα (2017)
Μικρά Αγγλία (2013)
Ψυχή Βαθιά (2009)
Νύφες (2004) 
Όλα είναι δρόμος  (1998) 
Ακροπόλ (1995) 
Ήσυχες μέρες του Αυγούστου (1991) 
Η Φανέλα με το "9" (1988)
Τα Πέτρινα Χρόνια (1985) 
Ελευθέριος Βενιζέλος 1910-1927 (1980) 
Happy Day (1976) 
Ο μεγάλος ερωτικός (1973) 
Το προξενιό της Άννας (1972) 
Χορός των τράγων (1971)
Ce n'est pas que le début (1969) 
Τζίμης ο τίγρης (1966) 
Ο κλέφτης (1965)

Τηλεοπτικές σειρές 
Οι απόμαχοι (1982)
Ο κήπος με τα αγάλματα (1981)

Παραπομπές

Εξωτερικοί σύνδεσμοι 
 
 
 Συνέντευξη του Παντελή Βούλγαρη στον Γιώργο Χρονά, Οδός Πανός, τ/χ.36 (Μάιος-Ιούνιος 1988), σελ.41-49

Έλληνες σκηνοθέτες
Έλληνες σεναριογράφοι
Πρώτη Κατοικία

Πρώτη Κατοικία ονομάζεται η κύρια κατοικία ενός προσώπου όπου διαμένει μόνιμα. Ένα πρόσωπο μπορεί να κατέχει πολλές κατοικίες ( μονοκατοικίες ή διαμερίσματα ) αλλά απέναντι στο ελληνικό κράτος μόνο μία από αυτές μπορεί να δηλωθεί ως Πρώτη ή Κύρια Κατοικία. Για την κύρια κατοικία το κράτος προσφέρει κάποιες φορολογικές ελαφρύνσεις συγκριτικά με τις υπόλοιπες.
ang:Hām
ay:Utjawi
en:Home
es:Hogar
fi:Koti
fr:Domicile
is:Heimili
it:Residenza
ja:家庭
la:Domicilium
nl:Thuis (woning)
pt:Lar
sv:Hem
zh-yue:屋企
Μπέλλες

Η οροσειρά Μπέλλες ή Κερκίνη (Βουλγαρικά: Беласица μτφ. Μπελασίτσα) βρίσκεται στην περιοχή της Μακεδονίας και ανήκει στην Ελλάδα (νότιο και ανατολικό τμήμα, σε ποσοστό 45%), στα Σκόπια (δυτικό τμήμα, σε ποσοστό 35%) και τη Βουλγαρία (βόρειο τμήμα, σε ποσοστό 20%). Αποτελεί φυσικό σύνορο της Ελλάδας αφενός από νότο, και αφετέρου Βουλγαρίας και Σκοπίων από βορρά. Στο ελληνικό τμήμα βρίσκεται στις περιφερειακές ενότητες Σερρών και Κιλκίς. Η Κερκίνη ανήκει στην οροσειρά του Δυτικού Ορβήλου, της οποίας αποτελεί το νοτιότερο τμήμα.

Η περιοχή του Μπέλλες χαρακτηρίστηκε ευρωπεριοχή το 2003. Επίσης, είναι προστατευόμενος βιότοπος του Natura 2000.

Μορφολογία
Η οροσειρά βρίσκεται βορειοανατολικά της λίμνης Δοϊράνης και έχει μήκος περίπου 60 χλμ και πλάτος 7 με 9 χλμ. Το υψηλότερο σημείο της βρίσκεται στην κορυφή Ράντομιρ (Radomir – Kalabak), στα 2.029 μέτρα, ενώ το γενικότερο υψόμετρο ποικίλλει μεταξύ των 300 και 1900 μέτρων πάνω από το επίπεδο της θάλασσας. Το κλίμα της περιοχής παρουσιάζει έντονα Μεσογειακά χαρακτηριστικά.

Ιστορικά στοιχεία
Η οροσειρά του Μπέλλες ταυτίζεται με τη δασώδη και ακατοίκητη Κερκίνη, που μνημονεύεται από τον Θουκυδίδη στην περιγραφή της πορείας του Σιτάλκη, βασιλιά των Θρακών Οδρυσών, κατά την εκστρατεία του εναντίον της Μακεδονίας (το 429 π.Χ.). Επίσης, ταυτίζεται με τον Δυτικό Όρβηλο ή καλύτερα αποτελούσε παρακλάδι του, αφού σύμφωνα με τον Ηρόδοτο υψωνόταν πλάι στην αρχαία λίμνη Πρασιάδα (σημ. Δοϊράνη).

Η περιοχή έγινε πεδίο σημαντικών μαχών κατα την βυζαντινή περίοδο. Η Μάχη του Κλειδίου διεξήχθη στις 29 Ιουλίου 1014 μεταξύ της Βυζαντινής και της Βουλγαρικής Αυτοκρατορίας, στην περιοχή μεταξύ των οροσειρών της Κερκίνης και του Δυτικού Ορβήλου, κοντά στο χωριό Κλειδίον (σήμερα στη Βουλγαρία) και έληξε με νίκη των Βυζαντινών. Η αποφασιστική μάχη έγινε με επίθεση των Βυζαντινών, υπό την ηγεσία του στρατηγού  Νικηφόρου Ξιφία, και είχε ως αποτέλεσμα την ολοκληρωτική καταστροφή των Βουλγάρων.

Η Μάχη του Δημητρίτζη διεξήχθη στην περιοχή της Σιντικής Σερρών το 1185, μεταξύ των δυνάμεων του Βυζαντινού στρατού και των Νορμανδών του Βασιλείου της Σικελίας, οι οποίοι είχαν πρόσφατα αλώσει τη δεύτερη μεγαλύτερη πόλη της Βυζαντινής Αυτοκρατορίας, τη Θεσσαλονίκη. Ήταν καθοριστική βυζαντινή νίκη, η οποία τερμάτισε οριστικά τη νορμανδική απειλή για την Αυτοκρατορία.

Παραπομπές

Εικόνες

Εξωτερικοί σύνδεσμοι
Το Βήμα, όρος Μπέλες

Κερκίνη (οροσειρά)
Βουνά των Σερρών
Βουνά της Βουλγαρίας
Φυσικά πάρκα της Βουλγαρίας
Βουνά της Βόρειας Μακεδονίας
Σύνορα Ελλάδας-Βόρειας Μακεδονίας
Νότος (μυθολογία)

Στην ελληνική μυθολογία με το όνομα Νότος είναι γνωστή μία θεότητα που προσωποποιούσε τον νότιο άνεμο. Ο Νότος αναφέρεται ότι ήταν γιος της θεάς της αυγής Ηούς και του Αστραίου. Αντίθετα από ό,τι συμβαίνει με τα αδέλφια του, τον Βορέα και τον Ζέφυρο, ο Νότος δεν έπραξε κάτι το αξιομνημόνευτο ώστε να μνημονεύεται σε κάποιο μύθο.

Πηγή 
 Emmy Patsi-Garin, Επίτομο λεξικό Ελληνικής Μυθολογίας, εκδ. Χάρη Πάτση, Αθήνα 1969

Νοτος
Γιώργος Ελευθερίου

Ο Γιώργος Ελευθερίου είναι Κύπριος ποδοσφαιριστής, ο οποίος αγωνίζεται στο χώρο του μεσαίας γραμμής. Σήμερα ανήκει στην Δόξα Κατωκοπιάς, ομάδα της Α΄ Εθνικής της Κύπρου.

Βιογραφικό 
Ο Ελευθερίου γεννήθηκε στις 30 Σεπτεμβρίου του 1984 στη Λευκωσία και έχει ύψος 167 εκ. Ξεκίνησε την καριέρα του το 2003 από τον ΑΠΟΕΛ στον οποίο έμεινε ως το 2006 χωρίς να καταφέρει να κερδίσει θέση βασικού στην ομάδα. Ακολούθησε η παραχώρησή του για 1 χρόνο με την μορφή δανεισμού στον Διγενή Μόρφου και το 2007 παραχωρήθηκε στην Νέα Σαλαμίνα. Το καλοκαίρι του 2008 αποκτήθηκε από την Δόξα Κατωκοπιάς. Το 2011 μετακινήθηκε στην ΑΕΛ Λεμεσού με την οποία κατέκτησε το πρωτάθλημα την περίοδο 2011-12. Έχει μια συμμετοχή στην Εθνική Κύπρου το 2013

Παραπομπές

Κύπριοι ποδοσφαιριστές
Λήμματα που χρειάζονται ενημέρωση
Λήμματα που χρειάζονται παραπομπές
Λήμματα που χρειάζονται παραπομπές από 11/2012
Μέσοι ποδοσφαιριστές
Ποδοσφαιριστές ΑΕΚ Λάρνακας
Ποδοσφαιριστές ΑΕΛ Λεμεσού
Ποδοσφαιριστές ΑΠΟΕΛ
Ποδοσφαιριστές Διγενή Μόρφου
Ποδοσφαιριστές Δόξας Κατωκοπιάς
Ποδοσφαιριστές Εθνικής Κύπρου
Ποδοσφαιριστές Νέας Σαλαμίνας
Ποδόσφαιρο-επέκταση
Ποδοσφαιριστές Α΄ κατηγορίας Κύπρου
Ποδοσφαιριστές ΑΣΙΛ
Οικολογική Παρέμβαση

Η Οικολογική Παρέμβαση δημιουργήθηκε το Φεβρουάριο του 2007 και αποτέλεσε ένα πολιτικό σχήμα που συμμετείχε στον Συνασπισμό της Ριζοσπαστικής Αριστεράς (ΣΥΡΙΖΑ) στις εκλογές της 16ης Σεπτεμβρίου του ίδιου έτους. Το σχήμα συγκροτήθηκε με πρωτοβουλία μελών των Οικολόγων Ελλάδας, του φυσιολατρικού και κοινωνικού κινήματος Κρίκος του Λαού, της Αριστερής Αντιπολίτευσης και ανένταχτων του χώρου της πολιτικής Οικολογίας. 

Το σχήμα δημιουργήθηκε προκειμένου να συμμετάσχει στις εκλογές. Πρώτοι (και μόνοι) εκπρόσωποι της Οικολογικής Παρέμβασης και μέλη του Συντονιστικού/Γραμματείας του ΣΥΡΙΖΑ, στο οποίο συμμετείχαν δύο μέλη από κάθε συνιστώσα, ήταν ο Τάσος Πανταζίδης και ο Γιώργος Χαλκιάς.
 
Τον Νοέμβριο του 2007, το σχήμα διασπάστηκε και διαλύθηκε και σήμερα υπάρχει μόνο κατ' όνομα. Τα μέλη της Οικολογικής Παρέμβασης που διαφώνησαν και αποχώρησαν από αυτήν εντάχθηκαν στην πολιτική οργάνωση «Οικοσοσιαλιστές Ελλάδας».

Οικολογικά κόμματα
Οικοσοσιαλιστές Ελλάδας



Ίδρυση 
Οι «Οικοσοσιαλιστές Ελλάδας» ιδρύθηκαν τον Αύγουστο του 2007. 
Αρχικό σχήμα ήταν ο «Σύνδεσμος Οικοσοσιαλιστών Ελλάδας», ο οποίος συμμετείχε με δυο μέλη του στην πρώτη διεθνή συνάντηση οικοσοσιαλιστών που έγινε στο Παρίσι τον Οκτώβριο του ίδιου έτους. 
Τον Νοέμβριο του 2007, μετά τη διάσπαση και διάλυση της «Οικολογικής Παρέμβασης» στην οποία συμμετείχαν τα περισσότερα από τα μέλη του «Συνδέσμου», ο «Σύνδεσμος» μετεξελίχθηκε στην πολιτική οργάνωση «Οικοσοσιαλιστές Ελλάδας».

Όργανα και διάρθρωση 
Οι «Οικοσοσιαλιστές Ελλάδας» πραγματοποίησαν την πρώτη τους πανελλαδική Συνδιάσκεψη τον Ιανουάριο του 2008 και τη δεύτερη τον Μάρτιο του 2010. Η πανελλαδική συνδιάσκεψη είναι το ανώτατο όργανο. 
Την ευθύνη για την Οργάνωση και λειτουργία, έχει η επταμελής Κεντρική Γραμματεία και η τριμελής Εκτελεστική Επιτροπή.
Διατηρούν Τοπικές Οργανώσεις στην Αθήνα, τον Πειραιά και τη Λευκάδα.

Εντάξεις 
Εντάχθηκαν το 2008 στον ΣΥ.ΡΙΖ.Α. ως συνιστώσα, με εκπροσώπηση σε όλα τα όργανα του σχήματος (Κεντρική Γραμματεία, Συντονιστικό Συμβούλιο, επιτροπές κλπ). Στις εκλογές του 2009 συμμετείχαν στα ψηφοδέλτια του ΣΥΡΙΖΑ με έναν υποψήφιο βουλευτή. 
Είναι μέλη του Διεθνούς Οικοσοσιαλιστικού Δικτύου (Ecosocialist International Network).

Εφημερίδα 
Εκδίδουν την εφημερίδα "Οικοσοσιαλιστής".

Εξωτερικοί σύνδεσμοι
 
Επίσημη σελίδα Οικοσοσιαλιστών Ελλάδας
Κόπηκαν 7 συνιστώσες από το ψηφοδέλτιο του ΣΥΡΙΖΑ, Αυγή
ΣΥΡΙΖΑ: Οι συνιστώσες μιας δοκιμαζόμενης συνισταμένης, Ελευθεροτυπία
Η Βαβέλ της Αριστεράς, Το Βήμα
Ολεs οι φυλές του ΣΥΡΙΖΑ, Έθνος
Να οικοδομήσουμε τον πολιτικό ΣΥΡΙΖΑ, Αυγή
Τι είχε και το έχασε ο Συνασπισμός;, ιστολόγιο Αυγής
Διάβημα του Μανώλη Γλέζου στον Πρόεδρο του Αρείου Πάγου, Συνασπισμός
Θετική η πρώτη σύσκεψη οργανώσεων και κομμάτων της Αριστεράς, Δρόμος της Αριστεράς
Ζητούν την παραίτηση των τεσσάρων βουλευτών, Δρόμος της Αριστεράς

Παραπομπές

Καταργημένα πολιτικά κόμματα στην Ελλάδα
Συνιστώσες του ΣΥΡΙΖΑ
Αμυγδαλίτιδα

Αμυγδαλίτιδα ονομάζεται η φλεγμονή των αμυγδαλών η οποία προκαλείται από λοίμωξη και που συχνά θα προκαλέσει πονόλαιμο και πυρετό

Τύποι 
Η αμυγδαλίτιδα διακρίνεται σε οξεία και σε χρόνια. Η οξεία αμυγδαλίτιδα μπορεί να είναι είτε βακτηριακή ή ιογενής ενώ η χρόνια αμυγδαλίτιδα, που μπορεί να διαρκέσει για μεγάλο χρονικό διάστημα αν δεν θεραπευτεί προκαλείται σχεδόν πάντοτε από βακτηριακή μόλυνση.

Συμπτώματα 
Τα συμπτώματα της αμυγδαλίτιδας περιλαμβάνουν έντονο πονόλαιμο, επίπονη κατάποση καθώς και δυσκολίες στην κατάποση, πυρετό, ρίγη και βραχνάδα στη φωνή. Με τον ερεθισμό τους οι αμυγδαλές γίνονται κόκκινες και πρήζονται. Ορισμένες φορές σκεπάζονται από μία λευκή μεμβράνη (πύον). Μπορεί επίσης να προκληθεί πρήξιμο στους λεμφαδένες.

Αίτια 
Βακτηριακή αμυγδαλίτιδα μπορεί να προκληθεί από λοίμωξη με στρεπτόκοκκο, κάτι το οποίο μπορεί να προκαλέσει στρεπτοκοκκική φαρυγγίτιδα. Ιογενής αμυγδαλίτιδα μπορεί να προκληθεί από πολλούς ιούς, όπως από τον  ιό Epstein-Barr ή από αδενοϊό.

Μερικές φορές η αμυγδαλίτιδα προκαλείται από επιλοίμωξη των σπειροχαιτών και από τρεπόνημα και αυτό αποκαλείται Λοίμωξη Vincent (οξεία νεκρωτική ελκώδης ουλίτιδα).

Παρ'όλο που η αμυγδαλίτιδα σχετίζεται με την λοίμωξη δεν είναι ακόμα γνωστό εάν η φλεγμονή και τα υπόλοιπα συμπτώματα προκαλούνται από τους λοιμώδεις παράγοντες ή από το ίδιο το ανοσοποιητικό σύστημα που αντιδρά αυτούς τους παράγοντες. Η αμυγδαλίτιδα μπορεί να είναι αποτέλεσμα μιας ανωμαλίας στην αντίδραση του ανοσοποιητικού απέναντι στην βακτηριακή χλωρίδα του ρινοφάρρυγγα.

Θεραπεία 
Θεραπείες της αμυγδαλίτιδας είναι η φαρμακευτική αγωγή για την διαχείριση του πόνου και με φάρμακα για τον πονόλαιμο. Αν η αμυγδαλίτιδα έχει προκληθεί από βακτήρια τότε χορηγούνται αντιβιοτικά και συχνότερα πενικιλλίνη. Ερυθρομυκίνη χορηγείται σε ασθενείς που είναι αλλεργικοί στην πενικιλλίνη.

Πηγές 
 Paidiatros.com

Αναφορές 

Φλεγμονές
ΑΕΡ Αφάντου

Η Αθλητική Ένωση Ροδίων Αφάντου είναι ποδοσφαιρικός σύλλογος με έδρα την κωμόπολη Αφάντου της Ρόδου. Επίσημο έτος ίδρυσης του συλλόγου είναι το 1946 και έχει χρώματα το κόκκινο και το λευκό. Έδρα του αποτελεί το Δημοτικό Γήπεδο Αφάντου Ρόδου.

Η ΑΕΡΑ ιδρύθηκε το 1946 και αποτέλεσε ιδρυτικό σωματείο της Ε.Π.Σ. Δωδεκανήσου το 1947. Το 1975 κατέκτησε για πρώτη φορά το πρωτάθλημα της Ε.Π.Σ. Δωδεκανήσου και προκρίθηκε στο Ερασιτεχνικό πρωτάθλημα όπου συμμετείχε στον 7ο όμιλο και έχασε την ιστορική άνοδο στη Β' Εθνική. Το 2005 κατέκτησε εκ νέου το πρωτάθλημα Ε.Π.Σ. Δωδεκανήσου και κέρδισε την άνοδο για πρώτη φορά στην Δ' Εθνική, όπου και αγωνίστηκε την περίοδο 2005-06. Το 2007 κατέκτησε για τρίτη φορά το πρωτάθλημα Ε.Π.Σ. Δωδεκανήσου και αγωνίστηκε στην Δ' Εθνική από την περίοδο 2007-08 μέχρι και την αγωνιστική περίοδο 2009-10, όπου τερμάτισε 15η στον 8ο όμιλο και υποβιβάστηκε στο τοπικό πρωτάθλημα. 

Τα τελευταία χρόνια πρωταγωνιστούσε στο τοπικό πρωτάθλημα, μετά την άνοδο του Διαγόρα και της ομώνυμης ομάδας της Ρόδου σε ανώτερες εθνικές κατηγορίες.

Παραπομπές 

Αφαντου
Ποδοσφαιρικές ομάδες Ελλάδας
20000 Βαρούνα

To 20000 Βαρούνα, ή 2000 WR106, είναι ένα μεγάλο αντικείμενο της Ζώνης του Kuiper. Όταν ανακαλύφθηκε το 2000, ήταν το μεγαλύτερο μεταποσειδώνιο αντικείμενο που είχε ανακαλυφθει. Λόγω της ταχύτατης περιστροφής του έχει πεπλατυσμένο σχήμα. Η μέση διάμετρός του είναι περίπου 800 χιλιόμετρα.

Τροχιά 

Η τροχιά του Βαρούνα είναι σχεδόν κυκλική με μέση απόσταση 6.45 δισεκατομμύρια χιλιόμετρα (~43 ΑΜ). Το αφήλιό του είναι 6.8 δισεκατομμύρια χιλιόμετρα και το περήλιό του είναι 6.1 δισεκατομμύρια χιλιόμετρα. Η περιφόρα του γύρω από τον Ήλιο διαρκεί 283 γήινα έτη.

Φυσικά χαρακτηριστικά 
Το Βαρούνα έχει διάμετρο περίπου 800 χιλιόμετρα. Στοιχεία από μελέτες πριν το 2005 έδωσαν μέση διάμετρο 940 χλμ, ενώ παρατηρήσεις από το παρατηρητήριο Σπιτζερ, υπέδειξαν διάμετρο περίπου 500 χιλιομέτρων. Είναι ένα μετρίως κόκκινο, σκοτείνο (το αλβέδο είναι <0.04) αντικείμενο. Περιστρέφεται σε 3.14 ή 6.34 ώρες εάν η καμπύλη φωτός είναι μονή ή διπλή αντιστοίχως. Επίσης έχει πυκνότητα σχεδόν ίση με αυτή του νερόυ, 0.992 g/cm3</sup></sup>. Έχουν ανακαλυφθεί μικρές ποσότητες νερού. στην επιφάνειά του.

Στοιχεία από δύο επιπροσθέσεις δείχνουν ότι το Βαρούνα έχει έντονα ελλειψοειδές σχήμα, με τη μεγάλη διάμετρο να είναι περίπου 1000 χλμ.

Παραπομπες 

Βαρούνα
Βαρουνα
50000 Κουάοαρ

Ο Κουάοαρ (αγγλικά: Quaoar) (επίσημη ονομασία: 50000 Κουάοαρ, προσωρινή: 2002 LM60) είναι ένα μεγάλο ουράνιο σώμα της Ζώνη του Κάιπερ. Όταν ανακαλύφθηκε το 2002, ήταν το μεγαλύτερο μεταποσειδώνιο αντικείμενο.

Μέγεθος 

Το 2004 το μέγεθος του Κουάοαρ υπολογίστηκε σε 1.260 ±190 χιλιόμετρα με βάση τη μέθοδο της απευθείας παρατήρησης. Όμως με βάση μετρήσεις στο υπέρυθρο από το διαστημικό τηλεσκόπιο Σπίτζερ, η διάμετρός του υπολογίστηκε στα περίπου 850 χιλιόμετρα, δηλαδή είναι μικρότερο από την Έριδα, τον Πλούτωνα, το Μακεμάκε, τη Χαουμέια και τη Σέντνα, πιθανώς και από τον Όρκο.

Στις 4 Μαΐου του 2011 ο Κουάοαρ συσκοτίζεται με ένα αστέρι 16ου μεγέθους, η απόκρυψη αυτή έδειξε ότι έχει μέγεθος περίπου 1.170 χιλιόμετρα και ότι μάλλον έχει επίμηκες σχήμα. Νέα μέτρηση από το διαστημικό τηλεσκόπιο Χέρσελ με αναθεωρημένα στοιχεία έδειξε ότι ο Κουάοαρ έχει διάμετρο 1.070 ± 38 χλμ.  και ο δορυφόρος του, Γουέιγοτ, 81 ± 11 χιλιόμετρα. Η μάζα του υπολογίζεται ότι είναι μεταξύ 1,4 ±0,1×1021 κιλά.

Τροχιά 

Η τροχιά του Κουάοαρ είναι σχεδόν κυκλική με μέση απόσταση από τον Ήλιο 6,5 δισεκατομμύρια χιλιόμετρα (43,4 ΑΜ). Το αφήλιό του βρίσκεται 6,7 δισεκατομμύρια χιλιόμετρα (45,1 ΑΜ) ενώ το περιήλιό του είναι 6,2 δισεκατομμύρια χιλιόμετρα (41,7 ΑΜ) από τον Ήλιο. Η περιφορά του διαρκεί 286 γήινα χρόνια. Προς το παρόν είναι το πιο κοντινό μεγάλο αντικείμενο στον Πλούτωνα. Το 2008 ο Κουάοαρ βρισκόταν σε απόσταση 14 ΑΜ (~2000 εκατομμύρια χιλιόμετρα) από τον Πλούτωνα.

Φυσικά χαρακτηριστικά 
Ο Κουάοαρ είναι ένα μετρίως κόκκινο αντικείμενο και πιστεύεται ότι αποτελείται πέτρωμα και πάγο. Πιστεύεται ότι πρόσφατα η θερμοκρασία έφτασε στους -160 °C. Αυτό είχε ως συνέπεια την δημιουργία κρυσταλλικού πάγου.. Επίσης υπάρχουν ίχνη (5% του υπέρυθου φάσματος) στερεού μεθανίου και στερεού αιθανίου, τα οποία δημιουργούν ένα εκρηκτικό πάγο.

Δορυφόρος 
Στις 22 Φεβρουαρίου του 2007 ανακαλύφθηκε ένας δορυφόρος του Κουάοαρ, ο οποίος πήρε το όνομα Γουέιγοτ το 2009 και υπολογίζεται ότι έχει διάμετρο περίπου 80 χιλιομέτρων. Περιφέρεται σε απόσταση 14.500 χιλιομέτρων από τον Κουάοαρ με περίοδο περίπου 12 ημέρες. Η προσωρινή του ονομασία ήταν S/2007 (50000) 1.

Παραπομπές

Εξωτερικοί σύνδεσμοι 

 Quaoar discoverers' webpage
 Orbital simulation from JPL (Java) / Ephemeris
 Data at Johnston's Archive
 Astronomers Contemplate Icy Volcanoes in Far Places - New York Times article
 Quaoar, the newest planet . . . or is it? - article in an Australian newspaper
 New Planet-Shaped Body Found in Our Solar System  - article in National Geographic
 Volcanism possible on planet-like Quaoar - CNN.com

Κουάοαρ
Κουαοαρ
Κύκλος του Κάλβιν

Στη βιοχημεία, κύκλος του Κάλβιν (αγγλ. Calvin cycle) ονομάζεται μια σειρά χημικών αντιδράσεων που οδηγούν στη βιοσύνθεση υδατανθράκων, κυρίως εξόζων. Οι αντιδράσεις πραγματοποιούνται στην υδατώδη μήτρα των χλωροπλαστών και αποτελούν μέρος της φωτοσύνθεσης. Ο κύκλος των αντιδράσεων, που περιγράφηκε για πρώτη φορά από τον Αμερικανό χημικό Μέλβιν Κάλβιν (προς τιμή του ονομάστηκε έτσι), αποτελείται από τρία στάδια: δέσμευση άνθρακα - αναγωγή - αναγέννηση.

Κατά τον κύκλο του Κάλβιν, το διοξείδιο του άνθρακα (CO2) που τα φυτά δεσμεύουν από την ατμόσφαιρα ενσωματώνεται με αντιδράσεις αναγωγής σε περισσότερο πολύπλοκα οργανικά μόρια και τελικά σε υδατάνθρακες. Η ενέργεια για τη σειρά των αντιδράσεων αυτών παρέχεται από την ATP, ενώ η NADPH ενεργεί ως περιοριστικός παράγοντας. Υπόψη ότι τόσο η ATP όσο και η NADPH παράγονται κατά τη φωτοσύνθεση από ένζυμα που εντοπίζονται στο εσωτερικό των χλωροπλαστών.

Επειδή το φως δεν είναι απαραίτητο στην ολοκλήρωση των αντιδράσεων, ονομάζονται φωτοανεξάρτητες ή «σκοτεινές» αντιδράσεις, σε αντιδιαστολή με τις προηγούμενες αντιδράσεις της φωτοσύνθεσης που είναι φωτοεξαρτώμενες («φωτεινές» αντιδράσεις). Σε κάθε ολοκλήρωση του κύκλου δεσμεύεται ένα μόριο διοξειδίου του άνθρακα με παραγωγή δύο μορίων φωσφογλυκερικού οξέος (PGA). Απαιτούνται τρεις συνεχόμενες ολοκληρώσεις του κύκλου για την απελευθέρωση ενός μορίου φωσφογλυκεραλδεΰδης (PGAL) προκειμένου να ακολουθήσει η μεταβολική οδός της γλυκόζης, ενώ τα υπόλοιπα πέντε μόρια PGAL παραμένουν στον κύκλο.

Συνεπώς σε κάθε έξι ολοκληρώσεις του κύκλου παράγονται επαρκείς ποσότητες PGAL προκειμένου να παραχθεί ένα μόριο γλυκόζης.

Παραπομπές

Δείτε επίσης 
 Φωτοσύνθεση
 Οδός C4
 Φυτά CAM

Μεταβολισμός
Φωτοσύνθεση